**NOTĂ INFORMATIVĂ**

**la proiectul Hotărârii Guvernului**

**cu privire la modificarea anexei nr.1 la Hotărârea Guvernului nr. 201/2018**

**cu privire la organizarea şi funcţionarea Agenţiei Naţionale de**

**Asigurare a Calităţii în Educaţie şi Cercetare**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul Hotărârii Guvernului cu privire la modificarea anexei nr.1 la Hotărârea Guvernului nr. 201/2018 cu privire la organizarea și funcționarea Agenției Naționale de Asigurare a Calității în Educație și Cercetare este elaborat de către Ministerul Educației și Cercetării. |
| **2. Condițiile ce au impus elaborarea proiectului de act normativ și finalitățile urmărite** |
| Proiectul este elaborat în conformitate cu art.115 alin. (12) din Codul educației al Republicii Moldova nr.152/2014 (Monitorul Oficial al Republicii Moldova, 2014, nr. 319-324, art. 634) în care este stipulat „Modul de funcționare a Agenţiei Naţionale de Asigurare a Calităţii în Educație şi Cercetare, atribuţiile președintelui, vicepreședintelui, secretarului general şi ale comisiilor de profil, condiţiile, procedurile de selectare şi desemnare a acestora, structura şi efectivul-limită ale aparatului administrativ, metodologia de calculare a taxelor, precum şi taxele percepute pentru procedurile de evaluare se stabilesc prin regulamentul aprobat de Guvern”.  În cadrul Agenției funcționează Consiliul de conducere care este constituit din 15 membri: cadre cu funcţii ştiinţifico-didactice şi ştiinţifice şi câte un reprezentant al studenţilor şi al mediului de afaceri. Membrii Consiliului de conducere nu pot deţine funcţii de demnitate publică, funcţia de rector sau de director al instituţiei de învățământ.  Scopul proiectului este de a îmbunătăți modul de selectare a membrilor Consiliului de conducere al Agenției. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul hotărârii Guvernului nu are ca scop armonizarea legislației naționale cu cea a Uniunii Europene. |
| **4. Principalele prevederi ale proiectului și evidențierea elementelor noi** |
| În redacția actuală a Regulamentului de organizare și funcționare a Agenţiei Naţionale de Asigurare a Calităţii în Educaţie şi Cercetare este stipulat că Concursul privind selectarea membrilor Consiliului de conducere este organizat și desfășurat prin intermediul unei comisii de concurs, alcătuite din 5 experți internaționali, delegați de autorități de asigurare a calității din statele Uniunii europene. Consiliul de conducere este constituit din 15 membri: 13 cadre cu titluri științifico-didactice și științifice, cu grade didactice și manageriale relevante pentru învățămîntul general, profesional tehnic, superior și cercetare,  un reprezentant al studenților și un reprezentant al mediului de afaceri. Membrii Consiliului de conducere nu pot deține funcții de demnitate publică, funcția de rector, membru al Consiliului de dezvoltare strategică instituțională sau de director al instituției de învățământ sau de cercetare.Principalele prevederi ale proiectului țin de mărirea numărului de membri în comisia de selectare a membrilor Consiliului de conducere și extinderea tipurilor de instituții care deleagă membri în componenta comisiei. Astfel, concursul privind selectarea membrilor Consiliului de conducere este organizat și desfășurat prin intermediul unei comisii de concurs, alcătuite din 7 membri după cum urmează: un expert internațional delegat de Asociația Europeană pentru Asigurarea Calității în Învățământul Superior, un expert internațional delegat de o autoritate de asigurare a calității din statele Uniunii Europene, un expert internațional în învățământul superior, câte un reprezentant al Ministerului Educației și Cercetării, Agenției Naționale pentru Cercetare și Dezvoltare, Camerei de Comerț și Industrie a Republicii Moldova, Consiliului Rectorilor. Totodată, pentru membrii Consiliului de conducere din mediul academic se restabilește cerința, stabilită în Codul educației, de a deține titluri științifico-didactice și științifice.Se propune intrarea în vigoare a hotărârii la data publicării, deoarece organizarea în termeni restrânși a concursului de selectare a membrilor consiliului de conducere a Agenției Naționale de Asigurare a Calității în Educație și Cercetare va asigura funcționalitatea și îndeplinirea atribuțiilor Agenției conform prevederilor art. 115 din Codul Educației, precum și continuitatea procesului de evaluare a Agenției pentru includerea în Registrul European pentru Asigurarea Calității în Învățământul Superior. |
| **5. Fundamentarea economică-financiară** |
| Implementarea prevederilor proiectului nu va necesita cheltuieli financiare din bugetul de stat. |
| **6. Modul de încorporare a actului în cadrul normativ în vigoare** |
| Proiectul se încorporează în sistemul actelor normative și nu necesită amendarea cadrului normativ. |
| **7. Avizarea și consultarea publică a proiectului** |
| Anunțul cu privire la inițierea proiectului a fost plasat pe pagina web oficială a Ministerului Educației și Cercetării (link: [https://particip.gov.md/ro/document/stages/\*/12166](https://particip.gov.md/ro/document/stages/*/12166)).  Proiectul urmează a fi supus procedurii de avizare și consultare publică. |
| **8. Constatările expertizei anticorupție** |
| Proiectul urmează să fie supus expertizei anticorupție. |
| **9. Constatările expertizei de compatibilitate** |
| Proiectul nu necesită a fi supus expertizei de compatibilitate. |
| **10. Constatările expertizei juridice** |
| Proiectul urmează să fie supus expertizei juridice |
| **11. Constatările altor expertize** |
| Proiectul nu necesită a fi supus altor expertize. |

**Ministru Dan PERCIUN**